作者:宋之問
標題:浣紗篇贈陸上人
內容:越女顏如花，越王聞浣紗。國微不自寵，獻作吳宮娃。山藪半潛匿，薴蘿更蒙遮。一行霸句踐，再笑傾夫差。豔色奪人目，斅嚬亦相誇。一朝還舊都，靚妝尋若耶。鳥驚入松網，魚畏沉荷花。始覺冶容妄，方悟群心邪。欽子秉幽意，世人共稱嗟。願言託君懷，倘類蓬生麻。家住雷門曲，高閣淩飛霞。淋漓翠羽帳，旖旎採雲車。春風豔楚舞，秋月纏胡笳。自昔專嬌愛，襲玩唯矜奢。達本知空寂，棄彼猶泥沙。永割偏執性，自長燻修芽。攜妾不障道，來止妾西家。